Goeie nuus: Van bedelaar na werkende in een week danksy FacebookDie foto’s wat Green op Facebook gedeel het. Phukubje het Maandag, soos elke dag die afgelope tyd, by ŉ verkeerslig in Sandton gestaan met sy matrieksertifikaat en CV in die hand. Hy het nie vir geld gebedel nie, maar vir ŉ werk. Min het hy geweet dat sy lewe op dié dag handomkeer sou verander. Pam Green (34) het Maandag verby Phukubje gery. ŉ Paar kilometer verder het sy egter besluit om terug te draai. Sy het na die verkeerslig waar Phukubje gestaan het, gery, uit haar motor geklim en met hom begin gesels. Phukubje het aan Green vertel dat hy oorspronklik in Mpumalanga by sy ouma gewoon het, maar besluit het om na sy suster in Johannesburg te kom om te probeer studeer. Phukubje se suster is oorlede en hy het op straat beland. Hy het soms stukwerk gedoen en dan genoeg geld bymekaar geskraap om vir ŉ paar dae ŉ dak oor sy kop te kry. Hy het egter dan weer op straat beland. Green het besluit om ŉ foto van Phukubje te neem en dit op Facebook te versprei. “Ek het hom gevra watter soort werk hy soek en wat sy droomwerk sal wees. Sy antwoord was dieselfde: ‘Ek sal enigiets doen, enige werk waar ek geld kan kry om ŉ blyplek te huur en elke dag te eet’.” Green se inskrywing op Facebook is intussen wyd gedeel en die aanbiedinge het ingevlieg. “Mense van oral oor wou Joseph help. Mense het aangebied om te betaal om hom te help om sy bestuurderslisensie te kry, mense het werksgeleenthede aangestuur, mense het beurse aangebied. Die reaksie was oorweldigend.” Green se inskrywing is al meer as 34 000 keer op Facebook gedeel. Een van die mense wat aangebied het om Phukubje te help, was Ntando Kubheka, ŉ medestigter van die maatskappy Locomute. Kubheka het 45 minute nadat die foto’s op Facebook gelaai is, vir Green gekontak en ‘n vergadering met Phukubje gereel. Green het Dinsdag na die verkeerslig gery en vir Phukubje die blye tyding gegee. Sy het hom gevat om toiletware, klere en ŉ selfoon te koop waarna hy die Woensdag vir ŉ onderhoud gegaan het by Locomute. Phukubje het die pos gekry en begin Maandag in die maatskappy se inbelsentrum werk. Volgens Green is Phukubje maar senuagtig oor sy werk. “Nou moet ons Joseph net kry om weer in homself te glo, want dan is die moontlikhede oneindig. My uitkyk op die lewe was nog altyd as jy net een persoon op jou pad help, sal die wêreld ŉ baie beter plek wees.” Enigiemand wat betrokke wil raak, kan Green kontak by [email protected]